b'\n_START_ARTICLE_\nGinza\n_START_SECTION_\nHistorie\n_START_PARAGRAPH_\nF\xc3\xb8r omr\xc3\xa5det ble bebygd, var det her en myrlendt slette ned mot strandkanten ved Tokyobukta. Den ble drenert og t\xc3\xb8rket ut, og det ble kj\xc3\xb8rt p\xc3\xa5 masse for \xc3\xa5 gj\xc3\xb8re den bebyggelig._NEWLINE_Ginza har sitt navn, \xc2\xabs\xc3\xb8lvstedet\xc2\xbb, etter et s\xc3\xb8lvmyntslageri som ble etablert i omr\xc3\xa5det i 1612 og er en av Tokyos eldste bydeler. Det moderne Ginza g\xc3\xa5r bare tilbake til 1872 da omr\xc3\xa5det ble gjenoppbygd etter en omfattende brann._NEWLINE_Hovedansvaret for oppbyggingen ble gitt til den britiske arkitekten Josiah Conder og ingeni\xc3\xb8ren Thomas J. Waters. De utviden gjennomgangsgaten fra 12,6 til 27 meter og bygde brede fortauer med gasslykter, og der bak lange husrekker med toetasjes teglsteinbyfninger med balkonger ut mot gaten. Etter forbilde fra Paris og London oppstod p\xc3\xa5 dette vis den f\xc3\xb8rste flan\xc3\xb8rstrekning i Japan. Det gikk litt tr\xc3\xa5tt med tilflyttingen til \xc3\xa5 begynne med, men etterhvert skj\xc3\xb8t befolkningen i v\xc3\xa6ret og de tilgrensende omr\xc3\xa5der til hovedgaten ble utviklet. Her kom ogs\xc3\xa5 etterhvert det meste av Tokyos forn\xc3\xb8yelsesgeskjeft, etter at omr\xc3\xa5det Asakusa i s\xc3\xa5 m\xc3\xa5te ble hengende etter i begynnelsen av 1900-tallet._NEWLINE_Sin st\xc3\xb8rste ber\xc3\xb8mmelse fikk Ginza imidlertid etter Annen verdenskrig. Bydelen var blitt gjenoppbygd nok en gang etter skadene etter den amerikanske brannbombingen av byen i mars 1945. De fleste av de gamle europeiske bygningene har m\xc3\xa5ttet vike for moderne h\xc3\xb8yhus. Ordet ginza benyttes n\xc3\xa5 n\xc3\xa6rmest synonymt med innkj\xc3\xb8psgate i store deler av landet.'